Olíuskipið Palva hefur verið á sveimi á Hvalfirði síðan í fyrradag þegar það þurfti að snúa frá bryggju við Litlu - Sandshöfn eins og gamla Hvalsbryggjan heitir nú . Búið var að dæla helming farmsins í tanka í Hvalfirðinum þegar skipinu var beint frá bryggju vegna veðurs af öryggisástæðum . Að sögn Gests Guðjónssonar umhverfis - og öryggisfulltrúa hjá Olíudreifingu eru í gildi ákveðnar reglur gagnvart veðurskilyrðum við affermingu . Palva er finnskt og eitt stærsta flutningaskip sem komið hefur til landsins , 42.800 tonn og 228 metrar að lengd . Eftir er í skipnu tæplega 20 þúsund tonn af olíu . Er áætlað að sólarhring þurfi til losa það sem eftir er í skipinu . Er þar meðtalinn tími sem fer í að binda og losa skipið , sem er tímafrekt , enda þarf að festa svo stór skip kyrfilega . Gestur Guðjónsson hjá Olíudreifingu telur litlar líkur á því að sú áhætta verði tekin að leggjast að bryggju í kvöld þegar spáð er að veðrið gangi niður , þar sem stutt er í að næstu kröppu lægð gangi yfir landið . Olíuskipið Palva gæti því þurft að sveima um á Hvalfirði áfram og bíða færis . Slys varð um borð í Palva um miðjan dag sl. miðvikudag þegar verið var að losa skipið frá bryggju . Landfestavír slitnaði með þeim afleiðingum að starfsmaður Olíudreifingar fékk landferstar í sig og hruflaðist .